Komisjoni määrus (EÜ) nr 2655/1999,

16. detsember 1999,

millega muudetakse määrust (EÜ) nr 2221/95, millega kehtestatakse nõukogu määruse (EMÜ) nr 386/90 üksikasjalikud rakenduseeskirjad füüsilise kontrolli kohta, mida tehakse eksporditoetuse saamise tingimustele vastavate põllumajandustoodete eksportimise ajal, ning määrust (EÜ) nr 3122/94, milles sätestatakse toetust saavate põllumajandustoodete riskianalüüsi kriteeriumid

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 12. veebruari 1990. aasta määrust (EMÜ) nr 386/90 toetust või muid summasid väärivate põllumajandustoodete ekspordi ajal teostatava kontrolli kohta, [1] muudetud määrusega (EÜ) nr 163/94, [2] eriti selle artiklit 6,

ning arvestades, et:

(1) komisjoni määruses (EÜ) nr 2221/95, [3] viimati muudetud määrusega (EÜ) nr 1167/97, [4] sätestatakse määruse (EMÜ) nr 386/90 rakenduseeskirjad; lähtudes kogemustest ja Euroopa Kontrollikoja soovitustest, tuleb kontrollide tõhustamise eesmärgil teha muudatused kõnealustes eeskirjades;

(2) toetuste kogusummat silmas pidades on asutamislepingu I lisaga hõlmamata toodete jaoks eraldatav osa väheoluline; teisest küljest on I lisaga hõlmamata toodete puhul läbiviidavate füüsiliste kontrollide osakaal suur; kontrollivahendite kasutamise tõhustamiseks tuleks kõnealust tasakaalustamatust vähendada; kõnealuse eesmärgi saab osaliselt saavutada, vähendades I lisaga hõlmamata toodete kontrollide hulka 0,5 protsendile; peale selle peaks liikmesriikidel olema võimalus jätta määruse (EMÜ) nr 386/90 artikli 3 kohaselt tehtavate kontrollide miinimummäära arvutamisel arvesse võtmata ekspordideklaratsioonid, mis on seotud väikeste kogustega või väikese toetussummaga;

(3) komisjoni määruse (EÜ) nr 800/1999 [5] artikli 21 lõikes 1 sätestatakse, et toetust ei anta toodete jaoks, mis ei ole ekspordideklaratsiooni vastuvõtmise kuupäeval veatu ja standardse turustuskvaliteediga; kuigi laboratoorsete analüüside mahu piiratuse tõttu ei ole võimalik läbi vaadata kõiki ekspordiks esitatud tooteid, tuleks teha edasisi kontrolle juhul, kui toote veatu ja standardse turustuskvaliteedi osas on tõsiseid kahtlusi; kõnealused kontrollid tuleb vajaduse korral teha laboratoorselt;

(4) laboratoorse kontrolli uurimine on näidanud, et kohustusliku laboratoorse kontrolli nõuet tuleks lõdvendada, kui ühe ja sama eksportija sama toote puhul teostatud kontrollide korduvate rahuldavate tulemuste näol on olemas positiivne tõendus;

(5) eksporditavaid partiisid koheldakse erinevalt suurtes sadamates, kus eri tooteid ja eksportijaid on palju, ja tolliasutustes, kus eri tooteid on piiratud hulgal ja eksportijaid on vähe; tolliasutustes kontrollitakse eksporditavaid partiisid tunduvalt intensiivsemalt; sellistes tolliasutustes tuleb arvesse võtta partiide valik füüsilise kontrolli teostamiseks väiksema representatiivse valimi põhjal;

(6) samuti tuleks muuta paindlikumaks asenduskontrolle käsitlevad sätted, et kontrolle saaks teostada vastavalt riskianalüüsile;

(7) määruse (EMÜ) nr 386/90 rakendamise hinnangus nõutakse, et liikmesriigid peaksid olema kohustatud esitama igal aastal hinnangu käesoleva määruse alusel teostatud kontrollide täideviimise ja tõhususe kohta;

(8) uute sätete praktilise rakendamise hõlbustamiseks ja selguse huvides asendatakse komisjoni määruse (EÜ) nr 3122/94 [6] artikkel 4 artikli 5a lõikega 1;

(9) käesoleva määrusega ettenähtud meetmed on kooskõlas asjaomase korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 2221/95 muudetakse järgmiselt.

1. Artikli 2 lõige 3 asendatakse järgmiste lausetega:

"Määruse (EMÜ) nr 386/90 artikli 3 lõike 2 kohaselt teostatava kontrolli miinimummäära arvutamisel võivad liikmesriigid jätta arvesse võtmata ekspordideklaratsioonid, millega hõlmatud kogused ei ületa:

- 5000 kg teravilja ja riisi puhul,

- 1000 kg puuvilja ja köögivilja ning samuti asutamislepingu I lisaga hõlmamata toodete puhul,

- 500 kg muude toodete puhul.

Teise võimalusena võivad liikmesriigid jätta arvesse võtmata ekspordideklaratsioonid, milles viidatakse alla 200 euro suurusele toetusele."

2. Artiklisse 5 lisatakse järgmine lõige:

"5. Kui toote veatu ja standardse turustuskvaliteedi osas on tõsiseid kahtlusi, kontrollib tolliasutus toote vastavust kohaldatavatele ühenduse sätetele, eriti ühenduse sanitaar- ja fütosanitaareeskirjadele. Kui tolliasutus peab seda vajalikuks, algatab ta või laseb algatada laboratoorse kontrolli, märkides ära kontrolli eesmärgi."

3. Lisatakse järgmine artikkel:

"Artikkel 5a

Kui liikmesriik kohaldab riskianalüüsi süsteemi vastavalt määruse (EMÜ) nr 386/90 artikli 3 lõike 2 teisele lõigule, kohaldatakse järgmisi eeskirju.

1. Kõikide sektorite üldise 5protsendilise määra arvutamisel ei võeta arvesse I lisaga hõlmamata toodete füüsilise kontrolli protsenti. Sel juhul kohaldatakse I lisaga hõlmamata toodete suhtes kohustuslikus korras 0,5protsendilist miinimummäära.

2. Juhul kui toetuse määr oleneb toote sisaldusest ja kui sama toetuse koodi või CN-koodiga toodet ekspordib regulaarselt üks ja sama eksportija ning kui viimase kuue kuu jooksul ei ole laboratoorsete kontrollide käigus avastatud mittevastavusi finantstagajärgedega üle 200 euro seoses toetuse brutosummaga, tuleb erandina artikli 5 lõikest 4 representatiivsed valimid võtta üksnes 50 % füüsiliste kontrollide raames. Juhul kui laboratoorse kontrolli käigus avastatakse mittevastavus finantstagajärgedega üle 200 euro seoses toetuse brutosummaga, tuleb järgmise kuue kuu jooksul valimid võtta kõikide füüsiliste kontrollide raames.

3. Ekspordiriigi tolliasutustes, kus vähesed eksportijad (maksimaalselt viis) esitavad ekspordiks piiratud hulgal eri tooteid (maksimaalselt kaks tootmissektorit), võib füüsiliste kontrollide miinimummäära vähendada 2 %ni tootmissektori kohta. Sektoreid, mille puhul esitatakse vähem kui 20 ekspordideklaratsiooni tolliasutuse kohta aastas, ei võeta arvesse sektorite arvu määramisel. Tolliasutused võivad kõnealuseid sätteid eelmise kalendriaasta statistika põhjal kasutada kogu kalendriaasta jooksul, isegi juhul, kui aasta jooksul koostavad ekspordideklaratsioone täiendavad eksportijad või neid koostatakse täiendavate tootmissektorite kohta."

4. Artikli 9 lõige 2 asendatakse järgmiste lausetega:

"Kui ekspordiriigi tolliasutus ei ole transpordivahendit või pakendit plomminud:

a) teostatakse võimaluste piires riskianalüüsi põhjal asenduskontrolle, ilma et see piiraks muudel sätetel põhinevate meetmete kohaldamist;

ja

b) asenduskontrollide arv ei tohi olla väiksem kui nende päevade arv, mil eksporditoetust saavaid tooteid viiakse konkreetse väljumistolliasutuse kaudu ühenduse tolliterritooriumilt välja."

5. Lisatakse järgmine artikkel:

"Artikkel 9a

Liikmesriigid saadavad enne iga aasta 1. aprilli komisjonile aruande käesoleva määruse täideviimise ja tõhususe hinnangu kohta."

Artikkel 2

Määruse (EÜ) nr 3122/94 artikkel 4 jäetakse välja.

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Määrust kohaldatakse alates 1. jaanuarist 2000.

Artiklit 9a kohaldatakse esimest korda 2000. aastal teostatavate kontrollide suhtes.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 16. detsember 1999

Komisjoni nimel

komisjoni liige

Franz Fischler

[1] EÜT L 42, 16.2.1990, lk 6.

[2] EÜT L 24, 29.1.1994, lk 2.

[3] EÜT L 224, 21.9.1995, lk 13.

[4] EÜT L 169, 27.6.1997, lk 12.

[5] EÜT L 102, 17.4.1999, lk 11.

[6] EÜT L 330, 21.12.1994, lk 31.

--------------------------------------------------